মাহাতাব উদ্দিন সরকার ওরফে ‘ফুকা ডিপটি’ তৎকালীন অবিভক্ত বাংলায়, এমনকি পূর্ব পাকিস্তানেও সমাজসেবী-জনদরদী হিসেবে জনপ্রিয়তার চরম শিখরে আরোহণ করেছিলেন। তাঁর কাছে কোন আরজি, আবেদন নিয়ে গেলে তিনি কাউকে ফিরিয়ে দিতেন না। তাঁর জন্মস্থান চাঁপাইনবাবগঞ্জের বহু মানুষকে তিনি চাকুরি দিয়েছিলেন। সমাজ এবং এলাকার মানুষের কল্যাণে তিনি ছিলেন উদার, সদা জাগ্রত এক মহৎ ব্যক্তিত্ব। নারী শিক্ষা বিস্তারের লক্ষ্যে, রাজারামপুর গ্রামে তাঁর মায়ের নামানুসারে প্রতিষ্ঠা করেছিলেন ‘হাসিনা বালিকা উচ্চ বিদ্যালয়’। চাঁপাইনাববগঞ্জ আম গবেষণা কেন্দ্র এবং আমের আচার, ও জুস তৈরির কারখানা স্থাপনে তাঁর ছিল গুরুত্বপূর্ণ অগ্রণী ভূমিকা।